Johannes Wigum

Johannes Wigum (1900–1978) var en norsk lærer, lokalpolitiker og  stortingsrepresentant (KrF) fra Trondheim i Trøndelag.

Han vokste opp på småbruket Dala på Vikan i Stemshaug. Hans far, Ingebrigt, var en kjent lekpredikant.

Han gikk Volda lærerskole, der han ble uteksaminert i 1921, og tok senere artium. Han var lærer i Stemshaug, Frei og Strinda/Trondheim, og avsluttet yrkeskarrieren som rektor ved Nidarvoll skole fra 1961 til 1968.

Han hadde flere andre offentlige og kirkelige verv, blant annet som medlem av Nidaros bispedømmeråd fra 1962 til 1970 og formann i Nordmøre og senere Trøndelag krets Det Norske Lutherske Indremisjonsselskap og formann i Trøndelag krets av Den norske santalmisjon.

Wigum var formann i Sør-Trøndelag KrF fra 1947 til 1953 og medlem av Strinda kommunestyre fra 1948 til 1951. Etter at KrFs stortingsrepresentant Ingvald Tøndel døde i 1952, var Wigum fast møtende vararepresentant ut perioden.

 Referanser 

 Eksterne lenker 


Kategori:Stortingsrepresentanter fra KrF
Kategori:Stortingsrepresentanter 1950–1953
Kategori:Lokalpolitikere i Strinda
Kategori:KrF-politikere i Sør-Trøndelag
Kategori:Norske skoleledere
Kategori:Personer fra Aure kommune